Canllawiau i ffermwyr a chontractwyr

**Gwasgaru slyri ar ôl cyfnod hir o dywydd gwlyb**

Ionawr 2016

### Pwrpas y canllawiau hyn yw helpu ffermwyr a chontractwyr i reoli slyri yn dilyn y tywydd gwlyb diweddar, sy’n llesteirio gwaith storio a gwasgaru slyri.

### **Argymhellir yn gryf eich bod yn cysylltu â’n llinell Gwasanaeth Cwsmeriaid - 0300 065 3000 - i’n hysbysu ymlaen llaw ynglŷn ag unrhyw gamau y bwriadwch eu cymryd**

Mewn parthau NVZ mae’n ofyniad cyfreithiol peidio â lledaenu slyri ar dir dwrlawn neu dir sydd wedi rhewi.

**Felly, mae’r holl ofynion fel y’u nodir yn “Parthau Perygl Nitradau yng Nghymru - Canllawiau i ffermwyr”, yn parhau yn gymwys. Os yw eich storfa slyri mewn perygl o orlifo cynghorir yn gryf eich bod yn cysylltu â’n llinell Gwasanaeth Cwsmeriaid - 0300 065 3000 - a bydd rhagor o gyngor yn cael ei roi ichi.**

Mae Adran 5.2 y Côd Ymarfer Amaethyddol Da yn cynnwys cyngor ar wasgaru slyri. Mae’n cynnwys yr angen i osgoi ei ledaenu ar dir dwrlawn neu dir sydd wedi rhewi’n gorn.

Os yw slyri yn cael ei wasgaru dan amodau anffafriol, bydd y maetholion ynddo yn cael eu colli i raddau helaeth, bydd y dŵr ffo yn achosi llygredd dwr a bydd ffermwyr yn colli’r gwerth gwrteithiol. Gall achosi difrod hefyd i’r pridd a chreu problemau ar gyfer cnydau yn y dyfodol.

Un o ofynion trawsgydymffurfio yw peidio â symud peiriannau ar dir dwrlawn oni bai fod hynny’n bodloni gofynion penodol; nid yw gwasgaru slyri yn un o’r gofynion hyn.

Os yw eich storfa yn llawn ac os yw eich tir yn anaddas ar gyfer derbyn slyri yn ddiogel, yn gyntaf ystyriwch yr opsiynau o storio slyri dros dro, fel yr amlinellir yn ein Canllawiau Storio Slyri Dros Dro.

Yna, os teimlwch nad oes unrhyw ddewis arall ond gwasgaru slyri, mae’n bwysig iawn eich bod yn gwneud y canlynol:-

* Llunio a dilyn cynllun wrth gefn ysgrifenedig ar sut y bydd y peryglon yn cael eu lleihau gymaint ag sydd bosibl. Bydd angen i’r cynllun fod yn hyblyg, er mwyn adlewyrchu amodau cyfnewidiol, ond gall ddal i fod yn syml. Er enghraifft gallwch ddefnyddio’r map risg yn eich Cynllun Rheoli Gwrtaith. Clustnodwch y 'tir risg is'. Yma bydd effaith gwasgaru slyri yn llai nag ar "dir risg mawr", sy’n dal i fod yn debygol o fod yn anaddas.
* Gwasgaru haen mor denau ag sydd bosibl; dim mwy na 30m3/ha. Os yw’n bosibl caniatewch dair wythnos rhwng pob gwasgariad a thargedwch dir ysgafnach.

### Defnyddio cymaint o dir ag sy’n ddiogel bosibl, ac ar yr un pryd macsimeiddio’r pellter ‘dim gwasgaru’ ar ymylon caeau ar lethrau a thargedu tir lle ceir gorchudd da o laswellt.

* Cerdded y caeau cyn gwasgaru er mwyn asesu’r peryglon llygredd dŵr o ddŵr ffo’r slyri a difrod i’r pridd.
* Mewn parthau NVZ, lle ceir priddoedd tywodlyd neu denau, mae’n ofyniad cyfreithiol i beidio â gwasgaru mwy na 30m3/ha o slyri a chaniatáu 3 wythnos rhwng pob gwasgariad tan ddiwedd mis Chwefror. Ar bob pridd arall, mae cyfnod gwaharddedig yr NVZ yn parhau yn weithredol hyd at 31 Ionawr. Ar ôl y dyddiad hwnnw yn unig y caniateir gwasgaru ac yna bydd y canllawiau uchod yn gymwys.

* Cadw cofnodion bob tro o faint o slyri a wasgarwyd, y dyddiad a lleoliad y cae – mae hyn yn ofyniad cyfreithiol mewn ardaloedd NVZ.

### Peidiwch â mewnforio unrhyw ddeunydd organig, megis slwtsh carthion, gwastraff prosesu bwyd, neu slyri/tail o ffermydd eraill, oni bai eich bod yn gallu rheoli’r holl ddeunyddiau hyn yn ddiogel drwy gydol tymor tyfu 2016.

**Safbwynt Rheoleiddio.** Mae’n drosedd achosi neu ganiatáu llygredd dŵr yn fwriadol, a gellid cymryd camau cyfreithiol yn erbyn contractwyr hefyd. Nid ydym eisiau cymryd camau gorfodi, ond byddai prawf eich bod wedi dilyn y canllawiau hyn yn lliniariad cryf petai achos o lygredd yn codi’n ddiweddarach. Felly dylech gymryd y cyfle hwn i siarad â ni cyn gweithredu os bydd perygl mawr o lygredd yn gysylltiedig â hynny.